GR Yaris: Bitter mooi en aan die brandVir petrolkoppe is daar geen inleiding nodig vir dié tjorrie nie! Dit is die splinternuwe Toyota GR Yaris. Nee, dit is nie nét ŉ Toyota Yaris nie. GR staan vir Gazoo Racing. Dit is dieselfde been wat nou al ŉ paar keer die Dakar-uithouren gewen het… én Le Mans. Wat ek probeer sê is dat daar ŉ paar ouens is wat wéét hoe om renmotors te bou wat ŉ bietjie met ŉ Yaris gekarring het, of altans baie met ŉ Yaris gekarring het. Wat ons dan nou hier sien, is ŉ tweedeurluikrug met vierwielaandrywing, ŉ 6-spoed‑handratkas en ŉ turboaangejaagde 1.6‑driesilinderenjin. Daai enjin bied 198 kW en 360Nm. Dit is absoluut fantasties. Die GR Yaris spog met 154 kW per ton en kan van 0 tot 100 km/h versnel in 5,5 sekondes. Hy is elektronies beperk tot 230 km/h. Die Yaris het wat Toyota noem GR-Four – dit is hul nuwe allewielaandrywingstelsel. In die standaard rymodus gaan 60% van die wringkrag na die voorwiele. In Sport-rymodus gaan 70% na die agterwiele, en met Track-rymodus 50:50. Die Yaris GR is bitter mooi. Die bultende wielboë sê hier kruip iets weg onder hierdie tjor. Die sportsitplekke is nog ŉ leidraad. As ŉ mens hom aanskakel en begin ry, voel al die kontroles beslis swaarder as met ander Toyota-modelle – puik vir motorsport. Sodra die Yaris warm is, plant jy die versneller vir die eerste keer. Die rathefboom maak jou reeds opgewonde, want onder hom is daar ŉ handratkas. Die omwentelinge klim, en só ook die wringkrag. Ek het gehoop hy trek soos ŉ haas as hy tot 7 000 r/min gedruk word en ek is nie teleurgestel nie. Die Japannese is fantasties as dit kom by die kalibreer van enjins, versnellers en koppelaars. Nou’s ek eers opgewonde! Ons kom by ŉ renbaan. By die eerste draai klim jy hard op die rempedaal en die terugvoer is perfek. Die pedaal is lekker hard onder my regtervoet. Jy skuif ŉ rat laer van 3de na 2de en die wisselaksie is perfek en duidelik. Die stuur is uiters akkuraat en ŉ mens tref maklik die middelpunt van die draai. Die vierwielaandrywing stel jou in staat om lekker vroeg weer op die versneller te klim om om die volgende draai te jaag. Na die tweede ronde om die baan kom jy agter die remme is spesiaal – 356 mm‑remskywe voor met ŉ 4-suierknyper. Ons gee later die stuur oor aan Leroy Poulter en Giniel de Villiers – albei manne met ŉ klomp titels agter hul naam. Daar het ŉ bietjie rook uit die remme getrek. Hierdie manne mag maar. Kyk hoe lyk dit as ŉ mens saam Giniel de Villiers ry: Ons sal weer tyd met die Yaris deurbring, en ek kan nie wag nie. Dit is fantasties om weer opgewonde te wees oor Toyota-produkte. Die GR-handelsmerk gaan nog sterk word. Ek hoor mense huil oor die prys, maar vir die aantal wat aan Suid-Afrika toegeken is en dit waartoe die Yaris in staat is, is dit ŉ winskoop! Die GR Yaris lyk só: Die reeks word gedek deur ŉ 3 jaar/100 000 km‑waarborg en 9 dienste-diensplan.